TMILL ตั้งเป้าปี 63 ยอดขายโต 5% เน้นเพิ่มยอดขาย-ขยายฐานลูกค้า
TMILL ตั้งเป้าปี 63 ยอดขายโต 5% เน้นเพิ่มยอดขาย-ขยายฐานลูกค้า
TMILL ตั้งเป้าปี 63 ยอดขายโต 5% เน้นเพิ่มยอดขาย-ขยายฐานลูกค้า
2 มี.ค. 2563

นางแววตา กุลโชตธาดา รองผู้อำนวยการฝ่ายการเงินและบัญชี บริษัท ที เอส ฟลาวมิลล์ จำกัด (มหาชน) หรือ TMILL เปิดเผยถึงผลการดำเนินงานปี 2562 บริษัทฯ มีกำไรสุทธิ 101.28 ล้านบาท ซึ่งลดลง 5.31 ล้านบาท เมื่อเปรียบเทียบกับปี 2561 ที่กำไร 106.6 ล้านบาท แต่บริษัทก็ยังคงนโยบายจ่ายเงินปันผลเพื่อตอบแทนผู้ถือหุ้นเช่นเดียวกับปีที่ผ่านมา
ทั้งนี้ที่ประชุมคณะกรรมการบริษัทได้มีมติอนุมัติให้บริษัทจ่ายเงินปันผลจากกำไรสุทธิปี 2562 ให้แก่ผู้ถือหุ้นในอัตราหุ้นละ 0.11 บาท โดยกำหนดรายชื่อผู้มีสิทธิได้รับเงินปันผล (Record Date) ในวันที่ 27 มีนาคม 2563 และมีกำหนดการจ่ายเงินปันผล ในวันที่ 28 พฤษภาคม 2563 ซึ่งเมื่อรวมกับเงินปันผลระหว่างกาลที่จ่ายไปแล้วเท่ากับปี 2562 TMILL ปันผลให้กับผู้ถือหุ้นรวม 0.19 บาท คิดเป็น 74.79% ของกำไรสุทธิ และคิดเป็นอัตราผลตอบแทนแก่ผู้ถือหุ้นถึง 7.14% เมื่อเทียบกับราคาของหุ้นที่ 2.66 บาท ณ วันที่ 27 ก.พ. 63
นางแววตา กล่าวต่อว่า ผลประกอบการปี 2562 ถือว่าดีกว่าที่บริษัทฯ ตั้งเป้าหมายไว้ โดยปริมาณขายเติบโตได้ถึง 5.5% ถึงแม้ว่าสภาพเศรษฐกิจของประเทศโดยรวมอาจโตเพียงเล็กน้อย บริษัทฯ ยังคงตั้งเป้าหมายการเพิ่มปริมาณการขายในปี 2563 ไม่ต่ำกว่า 5% โดยจะเน้นเพิ่มยอดขายทั้งกับลูกค้ารายเดิมและขยายฐานลูกค้าใหม่ให้ครอบคลุมทั่วประเทศมากขึ้นต่อไป
สำหรับสถานการณ์การระบาดของโคโรนาไวรัส (COVID-19) ที่ส่งผลกระทบต่อภาพรวมเศรษฐกิจทั่วโลก และหลายอุตสาหกรรมด้วยเช่นกัน  ซึ่งในส่วนของบริษัทฯ  ยังไม่ได้รับผลกระทบในขณะนี้ แต่อย่างไรก็ตามบริษัทฯ ได้มีการติดตามสถานการณ์อย่างใกล้ชิด เพื่อที่จะสามารถประเมินถึงผลกระทบได้ หากสถานการณ์ดังกล่าวมีความยืดเยื้อต่อไป พร้อมทั้งยังมุ่งมั่นดำเนินธุรกิจด้วยความรอบคอบภายใต้สถานการณ์ที่ท้าทาย และยังดำเนินนโยบายธุรกิจอย่างรัดกุม เน้นบริหารต้นทุนให้เกิดประสิทธิภาพสูงสุดเพื่อสร้างการเติบโตอย่างยั่งยืนและมั่นคง